คาดหุ้นสัปดาห์หน้าแกว่งขึ้นต่อ
ศูนย์วิจัยกสิกรไทยคาดหุ้นไทยสัปดาห์หน้าแกว่งขึ้นต่อได้แรงหนุนกองทุน RMF-LTF
17 ธ.ค. 2554

ศูนย์วิจัยกสิกรไทยคาดหุ้นไทยสัปดาห์หน้าแกว่งขึ้นต่อได้แรงหนุนกองทุน RMF-LTF
บล.กสิกรไทย  และบริษัท ศูนย์วิจัยกสิกรไทย จำกัด มองว่า แนวโน้มดัชนีหุ้นในสัปดาห์หน้า (19-23 ธ.ค. ) อาจยังแกว่งขึ้นต่อ โดยได้รับแรงหนุนจากแรงซื้อ LTF และ RMF ขณะที่คงจะต้องติดตามผลการพิจารณาการขยายการลดภาษีการจ้างงานของสหรัฐฯ (US Payroll Tax Cut) และการลงมติแผนงบประมาณมูลค่า 3 หมื่นล้านยูโรของอิตาลี (23 ธ.ค.) 
สำหรับรายงานตัวเลขเศรษฐกิจสหรัฐฯ ที่สำคัญ ได้แก่ เครื่องชี้วัดตลาดที่อยู่อาศัย จีดีพีไตรมาส 3/2554 (ขั้นสุดท้าย) รายได้-รายจ่ายครัวเรือน และคำสั่งซื้อสินค้าคงทน 
ทั้งนี้ บล.กสิกรไทย  คาดว่า ดัชนีจะมีแนวรับที่ 1,023 และ 1,000 จุด ขณะที่แนวต้านคาดว่าจะอยู่ที่ 1,052 และ 1,078 จุด ตามลำดับ
ในสัปดาห์ที่ผ่านมา ดัชนี SET ปิดทรงตัว โดยได้รับแรงหนุนจากแรงซื้อ LTF/RMF ซึ่งช่วยชดเชยแรงขายจากต่างชาติ โดยดัชนีปิดที่ระดับ 1,034.06 จุด เพิ่มขึ้น 0.01% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 13.84% จากสัปดาห์ก่อน มาอยู่ที่ 23,846.60 ล้านบาท โดยนักลงทุนรายย่อย และนักลงทุนสถาบันซื้อสุทธิ ขณะที่ นักลงทุนต่างชาติ และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 267.09 จุด ลดลง 1.97% จากสัปดาห์ก่อน